Der blev ikke givet bare ét, men to lyssværd væk, da de radikales mangeårige nummer to, 38-årige Morten Østergaard, i dag trådte helt ud af Margrethe Vestagers skygge, da han overtog hendes post som økonomi- og indenrigsminister.

Læs også : Morten Østergaard: Jeg er ikke mere medgørlig end Vestager

Det er et par høje sko at udfylde, som Morten Østergaard formulerede det, da han søndag blev valgt til ny radikale leder. Men der var hjælp at hente fra forgængeren i den traditionelle overdragelsesgave: Nemlig et lyssværd.

- Enhver ved, at det er sådan noget, man får som lærling. Jeg beklager forsinkelsen, for du er jo udlært. Og selvom det måske kan undre, så er det faktisk rødt. For nogle af de kampe, du skal udkæmpe, er med vores røde kammerater. Der er også grund til at sige 'may the force be with you', sagde Margrethe Vestager.

Der er også grund til at sige 'may the force be with you' Margrethe Vestager (R)

Meget passende. For som departementschef Sophus Garfiel sagde i sin tale til Vestager: 'Du er good cop og bad cop i én'.

Det er efterhånden blevet skik og brug i dansk politik, at nye og afgående ministre forærer hinanden symbolladede gaver.

Men som om det ikke var besynderligt nok, at Margrethe Vestager forærede sin efterfølger et lyssværd, fik hun søreme ét selv af sin arvtager.

Østergaard: You are my father, Margrethe

Her, Morten Østergaards pointe med den ceremonielle gave med Star Wars-referencen:

- Vi risikerer jo nu for første gang, når jeg træder ind som den danske repræsentant i ECOFIN (EU's finans- og økonomiministerforum, red.), og du er kommissær, for første gang at sidde på hver sin side af bordet.

Den ny økonomi- og indenrigsminister mindede om den berømte scene, hvor Luke Skywalker møder Darth Vader:

- Med de berømte ord. 'I am your father'. Så derfor kan der også arrangeres et lille lyssværd til dig også, så du er veludrustet.

De radikale, en elefant du ikke har mødt

Og så var der ellers latter og klapsalver fra de forsamlede embedsmænd i ministeriets gårdhave, der dannede ramme for den ceremonielle og vemodige overdragelse.

Vestager havde dog en ekstra gave i ærmet af den mere hjertevarme slags. Den strikkeglade afgående minister havde begået en elefant til Morten Østergaard: Et tungt dyr, men også et socialt, indsigtsfuldt, erindrende dyr, der lever i fællesskaber - et billede på de radikale, lød det.